CELEX: 62010CJ0627
Nuqqas ta’ Stat li jwettaq obbligu
Trasport
Direttiva 91/440/KEE
Żvilupp tal-linji tal-ferrovija Komunitarji
Direttiva 2001/14/KE
Allokazzjoni tal-kapaċità tal-infrastruttura ferrovjarja
Artikolu 6(3) u Anness II tad-Direttiva 91/440
Artikolu 14(2) tad-Direttiva 2001/14
Amministratur tal-infrastruttura
Parteċipazzjoni fl-iffissar tal-iskeda ta’ servizz
Amministrazzjoni tat-traffiku
Artikolu 6(2) sa (5) tad-Direttiva 2001/14
Assenza ta’ miżuri intiżi sabiex jinkoraġġixxu lill-amministraturi tal-infrastruttura jnaqqsu l-ispejjeż ta’ provvista tal-infrastruttura u l-livell tat-tariffi ta’ aċċess
Artikoli 7(3) u 8(1) tad-Direttiva 2001/14
Spiża imputabbli direttament għall-operat tas-servizz
Artikolu 11 tad-Direttiva 2001/14
Sistema ta’ titjib tas-servizzi

Permezz tar-rikors tagħha, il-Kummissjoni Ewropea titlob lill-Qorti tal-Ġustizzja tikkonstata li, billi ma ħaditx il-miżuri neċessarji sabiex tikkonforma ruħha:
—
mal-Artikolu 6(3) u mal-Anness II tad-Direttiva tal-Kunsill 91/440/KE, tad-29 ta’ Lulju 1991, dwar l-iżvilupp tal-linji tal-ferrovija tal-Komunità (ĠU Edizzjoni Speċjali bil-Malti, Kapitolu 7, Vol. 1, p. 341), kif emendata bid-Direttiva 2004/51 tal-Parlament Ewropew u tal-Kunsill, tad-29 ta’ April 2004 (ĠU Edizzjoni Speċjali bil-Malti, Kapitolu 7, Vol. 8, p. 251, iktar ’il quddiem id-“Direttiva 91/440”), kif ukoll l-Artikolu 14(2) tad-Direttiva 2001/14/KE tal-Parlament Ewropew u tal-Kunsill, tas-26 ta’ Frar 2001, dwar l-allokazzjoni ta’ kapaċità ta’ infrastruttura tal-ferroviji u t-tqegħid ta’ piżijiet għall-użu ta’ infrastruttura tal-ferroviji u ċertifikazzjoni tas-sigurtà (ĠU Edizzjoni Speċjali bil-Malti, Kapitolu 7, Vol. 5, p. 404), kif emendata bid-Direttiva 2004/49/KE tal-Parlament Ewropew u tal-Kunsill, tad-29 ta’ April 2004 (ĠU Edizzjoni Speċjali bil-Malti, Kapitolu 7, Vol. 8, p. 227, iktar ’il quddiem id-“Direttiva 2001/14”);
—
mal-Artikoli 6(2) sa (5), 7(3), 8(1) kif ukoll 11 tad-Direttiva 2001/14, u
—
mal-Artikolu 30(1) tad-Direttiva 2001/14,
ir-Repubblika tas-Slovenja naqset milli twettaq l-obbligi tagħha taħt dawn id-dispożizzjonijiet.
Il-kuntest ġuridiku
Id-dritt tal-Unjoni
Id-Direttiva 91/440
Skont l-Artikolu 6(3) tad-Direttiva 91/400:
“L-Istati Membri għandhom jieħdu l-miżuri meħtieġa sabiex jagħmlu ċert li l-funzjonijiet li jiddeterminaw aċċess ekwu u mhux diskriminatorju għall-infrastruttura, elenkati fl-Anness II, jkunu fdati lill-korpi jew lid-ditti li ma jipprovdux huma stess xi servizzi ta’ trasport ferrovjarju. Irrispettivament mill-istrutturi organizzattivi, irid jinwera li dan l-oġġettiv jkun inkiseb.
L-Istati Membri jistgħu, madanakollu, jassennjaw lill-impriżi ferrovjarji jew lil kwalunkwe korp ieħor il-ġbir tal-ħlasijiet u r-responsabbiltà ta’ l-amministrazzjoni ta’ l-infrastruttura ferrovjarja, bħall-investiment, il-manutenzjoni u l-iffinanzjar.”
L-Anness II ta’ din id-direttiva jistabbilixxi kif ġej il-“[l]ista tal-funzjonijiet essenzjali li hemm referenza għalihom fl-Artikolu 6(3):
—
preparazzjoni u teħid tad-deċiżjonjiet irrelatati ma’ l-illiċenzjar ta’ impriżi ferrovjarji inklużi l-għoti ta’ liċenzi individwali,
—
it-teħid ta’ deċiżjonijiet irrelatati ma’ l-allokazzjoni ta’ passaġġi [binarji] inklużi kemm id-definizzjoni kif ukoll l-evalwazzjoni tad-disponibbiltà u l-allokazzjoni ta’ passaġġi tal-ferrovija [binarji] individwali,
—
it-teħid ta’ deċiżjonijiet marbuta ma’ l-iċċarġjar ta’ l-infrastruttura,
—
l-osservanza tas-sorveljanza ta’ l-obbligi tas-servizz pubbliku meħtieġa fil-provvista ta’ ċerti servizzi.”
Id-Direttiva 2001/14
L-Artikolu 6(2) sa (5) tad-Direttiva 2004/14 kien jipprovdi:
“2.   Amministraturi ta’ l-infrastruttura għandhom, b’konsiderazzjoni xierqa għas-sigurtà u għall-manutenzjoni u t-titjib tal-kwalità tas-servizz ta’ l-infrastruttura, jingħataw inċentivi biex inaqqsu l-ispejjeż tal-fornitura ta’ l-infrastruttura u l-livell ta’ piżijiet ta’ l-aċċesss.
3.   L-Istati Membri għandhom jassiguraw li d-dispożizzjoni stabbilita fil-paragrafu 2 tiġi implimentata, jew permezz ta’ ftehim kontrattwali bejn l-awtorità kompetenti u l-amministratur ta’ l-infrastruttura li jkopri terminu ta’ mhux inqas minn tliet snin li jipprovdi għal fondi mill-Istat jew permezz ta’ l-istabbiliment ta’ miżuri regolatorji xierqa b’ poteri adegwati.
4.   Fejn jeżisti ftehim kontrattwali, it-termini tal-kuntratt u l-istruttura tal-pagamenti miftiehma biex jiġu pprovduti l-fondi lill-ġestitur ta’ l-infrastruttura għandhom jiġu miftiehma minn quddiem biex ikopru t-terminu sħiħ tal-kuntratt.
5.   Metodu għall-apporzjonament ta’ l-ispejjeż għandu jiġi stabbilit. L-Istati Membri jistgħu jeħtieġu approvazzjoni minn qabel. Dan il-metodu għandu jiġi aġġornat minn żmien għal żmien għall-aħjar prattika internazzjonali.”
Skont l-Artikolu 7(3) ta’ din id-direttiva:
“Bla ħsara għall-paragrafi 4 jew 5 jew għall-Artikolu 8, il-piżijiet għall-pakkett minimu ta’ l-aċċess u aċċess għall-binarju għal faċilitajiet tas-servizzi għandhom jiġu stabbiliti abbażi ta’ l-ispiża direttament involuta bħala riżultat ta’ l-operazzjoni tas-servizz tal-ferrrovija.”
L-Artikolu 8(1) tad-Direttiva 2001/14 kien jipprovdi:
“Sabiex ikun hemm irkupru sħiħ ta’ l-ispejjeż magħmula mill-amministratur ta’ l-infrastruttura, Stat Membru jista’, jekk is-suq jiflaħ dan, jimponi mark-ups fuq bażi ta’ prinċipji effiċjenti, trasparenti u non-diskriminatorji, waqt li jiggarantixxu kompetittività ottima partikolarment ta’ merkanzija internazzjonali bil-ferrovija. Is-sistema tal-piżijiet għandha tirrispetta ż-żidiet akkwistati minn impriżi tal-ferroviji.
Iżda l-livell tal-piżijiet m’għandux jeskludi l-użu ta’ infrastruttura minn taqsimiet tas-suq li jistgħu iħallsu għall-inqas l-ispejjeż magħmula direttament b’riżultat ta’ l-operazzjoni tas-servizz tal-ferrovija, u rata tar-ritorn li jiflaħ għaliha s-suq.”
L-Artikolu 11(1) tad-direttiva msemmija huwa fformulat kif ġej:
“Skemi tal-piżijiet infrastrutturali għandhom permezz ta’ skema tal-ħidma jinkoraġġixxu l-impriżi tal-ferroviji u lill-amministratur ta’ l-infrastruttura biex jimminimizzaw it-telf u jtejbu l-ħidma tan-network tal-ferrovija. Dan jista’ jinkludi penali għal azzjonijiet li jtellfu l-operazzjoni tan-network, il-kumpens għall-impriżi li jbatu minn telf u bonuses li jippremjaw ħidma aħjar minn dik li ġiet ippjanata.”
L-Artikolu 14(1) u (2) tal-istess direttiva kien jipprovdi:
“1.   L-Istati Membri jistgħu jistabbilixxu qafas għall-allokazzjoni ta’ kapaċità infrastrutturali filwaqt li jirrispettaw l-indipendenza amministrattiva stabbilita fl-Artikolu 4 tad-Direttiva 91/440/KEE. Regoli speċifiċi ta’ allokazzjoni ta’ kapaċità għandhom jiġu stabbiliti. L-amministratur infrastrutturali għandu jwettaq il-proċessi ta’ l-allokazzjoni tal-kapaċità. Partikolarment, l-amministratur ta’ l-infrastruttura għandu jassigura li l-kapaċità infrastrutturali tiġi allokata fuq bażi ġusta u non-diskriminatorja u skond il-liġi Komunitarja.
2.   Meta l-amministratur ta’ l-infrastruttura, fil-forma legali, l-organizzazzjoni jew fil-funzjonijiet tiegħu ta’ teħid tad-deċiżjonijiet, mhuwiex indipendenti minn kull impriża tal-ferroviji, il-funzjonijiet imsemmija fil-paragrafu 1 u deskritti f’ dan il-Kapitolu għandhom jitwettqu minn korp [organu] ta’ allokazzjoni li hu huwa indipendenti fil-forma legali, l-organizzazzjoni u t-teħid tad-deċiżjonijiet tiegħu minn kull impriża tal-ferroviji.”
Id-dritt Sloven
Il-liġi dwar it-trasport ferrovjarju
Il-liġi dwar it-trasport ferrovjarju (zakon o železniškem prometu), tas-26 ta’ April 2007 (Uradni list RS, Nru 44/2007), fil-verżjoni tagħha applikabbli għal din il-kawża (Uradni list RS, Nru° 58/2009, iktar ’il quddiem, il-“liġi dwar it-trasport ferrovjarju”), jipprovdi fl-Artikolu 21 tiegħu:
“(1)   Għall-finijiet tat-twettiq tal-kompiti msemmija f’dan l-artikolu, il-Gvern joħloq aġenzija pubblika għat-trasport ferrovjarju [iktar ’il quddiem l-“aġenzija ferrovjarja”].
[…]
(3)   L-aġenzija [ferrovjarja] twettaq dawn il-kompiti b’mod li tiggarantixxi aċċess mhux diskriminatorju għall-infrastruttura ferrovjarja, inkluż:
—
l-allokazzjoni tal-binarji;
[…]
—
l-iffissar ta’ skeda ta’ servizz għan-netwerk.”
Skont l-Artikolu 11 tal-imsemmija liġi:
“(1)   Il-manutenzjoni tal-infrastruttura tal-ferroviji pubblika u r-regolazzjoni tat-trasport tal-ferrovija fuq din l-infrastruttura jikkostitwixxu obbligi ta’ servizz pubbliku.
(2)   L-amministratur jaqdi l-obbligi ta’ servizz pubbliku imsemmija fil-paragrafu preċedenti skont il-kuntratt tas-servizz pubbliku.
[…]
(4)   Ir-regolazzjoni tat-trasport tal-ferrovija fuq l-infrastruttura tal-ferroviji pubblika tinkludi prinċipalment:
—
l-amministrazzjoni tat-traffiku tal-ferroviji;
—
l-iffissar u l-applikazzjoni tal-iskeda ta’ servizz;
– […]”
Ir-regolament tal-10 ta’ April 2008
Ir-regolament dwar l-allokazzjoni tal-binarji u t-tariffi tal-użu tal-infrastruttura tal-ferroviji pubblika (uredba o dodeljevanju vlakovnih poti in uporabnini na javni železniški infrastrukturi) tal-10 ta’ April 2008 (Uradni list RS, n
o
38/08, iktar ’il quddiem ir-“regolament tal-10 ta’ April 2008”) jipprovdi fl-Artikolu 9 tiegħu:
“(1)   L-aġenzija [ferrovjarja], l-amministratur u l-kandidat għandhom josservaw, fil-kuntest tal-kostruzzjoni u l-allokazzjoni tal-binarji, it-termini u prinċipji segwenti:
[…]
—
l-amministratur jistabbilixxi abbozz ta’ skeda ta’ servizz ġdida u ta’ ħinijiet ġodda tal-ferrovija mhux iktar tard minn ħames xhur qabel ma tidħol fis-seħħ l-iskeda ta’ servizz ġdida u jikkomunikahom lill-aġenzija [ferrovjarja];
—
waqt it-tħejjija tal-imsemmi abbozz, l-amministratur għandu jikkonsulta mal-partijiet ikkonċernati u dawk kollha li jixtiequ jifformulaw il-kummenti tagħhom dwar l-effetti li l-iskeda ta’ servizz jista’ jkollha fuq il-kapaċità tagħhom li jipprovdu servizzi ferrovjarji matul il-perijodu tal-validità tal-iskeda ta’ servizz;
—
l-aġenzija [ferrovjarja] tibgħat l-abbozz tal-iskeda ta’ servizz ġdida lill-kandidati li jkunu talbu li jingħataw linja u lill-partijiet oħra kkonċernati li jixtiequ jifformulaw il-kummenti tagħhom dwar l-effetti li l-iskeda ta’ servizz jista’ jkollha fuq il-kapaċità tagħhom li jipprovdu servizzi ferrovjarji matul il-perijodu tal-validità tal-iskeda ta’ servizz, u timponilhom terminu ta’ mhux inqas minn xahar sabiex jikkomunikaw l-eventwali kummenti tagħhom.”
L-Artikolu 20(2) u (5) tar-regolament tal-10 ta’ April 2008 jiddisponi:
“(2)   L-amministratur għandu, b’kunsiderazzjoni xierqa għas-sigurtà u għall-manutenzjoni u t-titjib tal-kwalità tas-servizz tal-infrastruttura, jingħata inċentivi biex inaqqas l-ispejjeż tal-provvista tal-infrastruttura u l-livell tat-tariffi ta’ aċċess. Għal dan il-għan, il-kuntratt ta’ tliet snin konkluż bejn l-aġenzija [ferrovjarja] u l-amministratur jipprevedi li parti miż-żejjed minn attivitajiet kummerċjali oħrajn tal-amministratur fis-sens tal-paragrafu preċedenti, ma hijiex ikkunsidrata fil-kalkolu tat-tariffi, iżda titħalla lill-amministratur bħala miżura ta’ inċentiv.
[…]
(5)
Il-metodu tal-kalkolu tat-tariffi jikkunsidra wkoll l-informazzjoni kollha li tirrigwarda s-sistema tat-tariffi kif ukoll informazzjoni biżżejjed dwar il-prezzijiet tas-servizzi previsti mill-Artikoli 23 u 24 meta dawn ikunu proposti minn fornitur wieħed biss. Il-metodu ma jikkunsidrax biss l-informazzjoni dwar is-sistema tat-tariffi fis-seħħ, iżda wkoll indikazzjonijiet li jirrigwardaw emendi probabbli tat-tariffi għat-tliet snin sussegwenti. Dan il-metodu jikkunsidra wkoll il-miżuri previsti sabiex jinċentivaw lill-impriżi tal-ferroviji u l-amministratur biex jimminimizza t-telf u jtejjeb l-operat tal-infrastruttura.
Dan jista’ jinkludi sanzjonijiet għal azzjonijiet li jtellfu l-operat tan-netwerk, il-kumpens għall-impriżi li jbatu minn telf u bonuses li jippremjaw ħidma aħjar minn dik li ġiet ippjanata.”
Skont l-Artikolu 21 tal-istess regolament:
“(1)   L-aġenzija [ferrovjarja] għandha tosserva l-kriterji previsti mil-liġi sabiex tiffissa l-ammont ta’ tariffi.
(2)   Sabiex tevalwa l-kriterji previsti mill-paragrafu preċedenti, l-aġenzija [ferrovjarja] għandha tosserva l-ispejjeż tal-operat tat-tip partikolari tal-ferrovija, li jirriżultaw b’mod partikolari mill-ispejjeż tal-manutenzjoni tal-vjaġġi, tal-infrastrutturi marbuta mal-moviment tal-ferrovija u l-amministrazzjoni tat-trasport tal-ferrovija.
(3)   L-aġenzija [ferrovjarja] għandha tiżgura li l-impriżi tal-ferroviji kollha li jipprovdu servizzi ta’ natura ekwivalenti fuq l-istess parti tas-suq ikunu suġġetti għal tariffi oġġettivament ekwivalenti u mhux diskriminatorji.”
Il-proċedura prekontenzjuża
Fl-10 ta’ Mejju 2007, il-Kummissjoni indirizzat kwestjonarju lir-Repubblika tas-Slovenja sabiex tiżgura ruħha mill-fatt li dan l-Istat Membru kien korrettament ittraspona d-Direttivi 2001/12/KE tal-Parlament Ewropew u tal-Kunsill, tas-26 ta’ Frar 2001, li temenda d-Direttiva 91/440 (ĠU Edizzjoni Speċjali bil-Malti, Kapitolu 7, Vol. 5, p. 376), 2001/13/KE tal-Parlament Ewropew u tal-Kunsill, tas-26 ta’ Frar 2001, li temenda d-Direttiva tal-Kunsill 95/18/KE dwar l-għoti ta’ liċenzji għal impriżi ferrovjarji (ĠU Edizzjoni Speċjali bil-Malti, Kapitolu 7, Vol. 5, p. 401), u 2001/14 (iktar ’il quddiem, meħuda flimkien, l-“ewwel pakkett ferrovjarju”), fl-ordinament ġuridiku intern tiegħu. L-awtoritajiet Sloveni wieġbu għal dan il-kwestjonarju permezz ta’ ittra tal-11 ta’ Lulju 2007.
Fil-21 ta’ Novembru 2007, il-Kummissjoni talbet kjarifiki addizzjonali li r-Repubblika tas-Slovenja pprovditilha permezz ta’ ittra tas-16 ta’ Jannar 2008.
Fis-26 ta’ Ġunju 2008, il-Kummissjoni, abbażi tal-informazzjoni kkomunikata mir-Repubblika tas-Slovenja, bagħtet ittra ta’ intimazzjoni lil dan l-Istat Membru sabiex jikkonforma ruħu mad-dispożizzjonijiet tad-direttivi tal-ewwel pakkett ferrovjarju. L-irregolaritajiet prinċipali identifikati kienu jikkonċernaw in-nuqqas ta’ indipendenza tal-amministratur tal-infrastruttura, it-tariffi ta’ aċċess għall-infrastruttura ferrovjarja u l-organu ta’ kontroll ferrovjarju.
Fit-22 ta’ Awwissu 2008, ir-Repubblika tas-Slovenja wieġbet għal din l-ittra ta’ intimazzjoni tal-Kummissjoni. Dan l-Istat Membru sussegwentement ittrażmetta lil din tal-aħħar informazzjoni addizzjonali permezz ta’ ittri tas-16 ta’ Marzu u tat-8 ta’ Lulju 2009.
Fid-9 ta’ Ottubru 2009, il-Kummissjoni bagħtet lir-Repubblika tas-Slovenja opinjoni motivata li fiha, minn naħa, akkużatha li ma ttrasponietx fl-ordinament ġuridiku intern tagħha d-direttivi relatati mal-ewwel pakkett ferrovjarju u, min-naħa l-oħra, hija stiednet lil dan l-Istat Membru sabiex jieħu l-miżuri neċessarji sabiex jikkonforma ruħu ma’ din l-opinjoni motivata f’terminu ta’ xahrejn min-notifika tiegħu.
Permezz ta’ ittra tat-8 a’ Diċembru 2009, ir-Repubblika tas-Slovenja indikat li hija kellha għarfien tal-ksur li kienet ġiet akkużata bih fl-opinjoni motivata filwaqt li indikat ir-rieda tagħha li tirrimedjah.
Fit-tweġiba tagħha għall-opinjoni motivata tat-8 ta’ Marzu 2010, ir-Repubblika tas-Slovenja rrepetiet, fil-punti kollha, il-kunsiderazzjonijiet li hija kienet esponiet fl-ittra tagħha tat-8 ta’ Diċembru 2009, filwaqt li ppreċiżat li d-dispożizzjonijiet leġiżlattivi u regolamentari intiżi sabiex jirrimedjaw in-nuqqasijiet akkużati kienu ser jiġu adottati fil-qrib.
F’dawn iċ-ċirkustanzi, il-Kummissjoni ppreżentat dan ir-rikors.
Il-proċedura quddiem il-Qorti tal-Ġustizzja
B’digriet tal-President tal-Qorti tal-Ġustizzja tat-14 ta’ Ġunju 2011, ir-Repubblika Ċeka u r-Renju ta’ Spanja ġew ammessi sabiex jintervjenu insostenn tat-talbiet tar-Repubblika tas-Slovenja.
B’att ippreżentat fir-Reġistru tal-Qorti tal-Ġustizzja fl-1 ta’ Frar 2012, il-Kummissjoni infurmat lill-Qorti tal-Ġustizzja li, wara ittra tal-10 ta’ Frar 2011 li permezz tagħha r-Repubblika tas-Slovenja kkomunikatilha l-miżura li tittrasponi, fl-ordinament ġuridiku intern ta’ din tal-aħħar, l-obbligi tagħha skont l-Artikolu 30(1) tad-Direttiva 2001/14, hija rrinunzjat għall-ilment tar-rikors tagħha bbażat fuq ksur ta’ din id-dispożizzjoni.
Fuq ir-rikors
Fuq l-ewwel ilment, ibbażat fuq l-indipendenza tal-entità li teżerċita l-funzjonijiet essenzjali elenkati fl-Anness II tad-Direttiva 91/440
L-argumenti tal-partijiet
Il-Kummissjoni ssostni li r-Repubblika tas-Slovenja naqset milli twettaq l-obbligi tagħha skont l-Artikolu 6(3) u tal-Anness II tad-Direttiva 91/440, kif ukoll tal-Artikolu 14(2) tad-Direttiva 2001/14, sa fejn l-amministratur tal-infrastruttura, li jipprovdi huwa stess servizzi ta’ trasport ferrovjarju, minn naħa, jikkontribwixxi għall-istabbiliment ta’ skeda ta’ servizz u, min-naħa l-oħra, huwa inkarigat milli jirregola t-traffiku tal-ferroviji. Billi jagħmel dan, dan l-amministratur jipparteċipa għall-funzjoni ta’ adozzjoni tad-deċiżjonijiet li jikkonċernaw l-allokazzjoni tal-binarji jew kapaċitajiet tal-infrastruttura.
Il-Kummissjoni ssostni f’dan ir-rigward li, jekk l-Artikolu 21 tal-liġi dwar it-trasport ferrovjarju jafda l-kompiti ta’ allokazzjoni tal-binarji lill-aġenzija għat-trasport ferrovjarju, l-amministratur tal-infrastruttura, jiġifieri l-Linji tal-ferrovija Sloveni, hija assoċjata mal-adozzjoni tad-deċiżjonijiet li jikkonċernaw l-allokazzjoni tal-binarji jew l-allokazzjoni tal-kapaċità tal-infrastruttura peress li, skont l-Artikolu 11(4) ta’ din il-liġi, l-iffissar u l-applikazzjoni tal-iskeda ta’ servizz jaqgħu taħt il-kompetenza tagħha.
Minbarra dan, il-Kummissjoni tirrileva li l-Linji tal-ferrovija Sloveni jkomplu jipparteċipaw fl-iffissar tal-iskeda ta’ servizz peress illi l-Artikolu 9 tar-regolament tal-10 ta’ April 2008 jipprevedi li l-amministratur tal-infrastruttura jistabbilixxi abbozz ta’ skeda ta’ servizz ġdida u jikkonsulta l-partijiet ikkonċernati rigward dan is-suġġett, qabel ma jittrażmettih lill-aġenzija ferrovjarja li tibgħat l-abbozz tal-iskeda ta’ servizzl ġdid lill-kandidati u sussegwentement tistabbilixxi d-deċiżjoni definittiva tagħha rigward tqassim.
Barra minn hekk, il-Kummissjoni ssostni li l-amministratur tal-infrastruttura huwa inkarigat ukoll mir-regolazzjoni tal-moviment tal-ferroviji, sa fejn l-Artikolu 11(4) tal-liġi dwar it-trasport ferrovjarju jipprovdi li l-amministrazzjoni tat-traffiku tal-ferroviji taqa’ taħt ir-regolazzjoni tat-trasport ferrovjarju fuq l-infrastruttura ferrovjarja pubblika.
Ir-Repubblika tas-Slovenja ssostni li l-allegazzjonijiet tal-Kummissjoni huma infondati. B’mod partikolari, hija ssostni li l-Artikolu 3 tal-liġi li temenda l-liġi dwar it-trasport ferrovjarju (zakon o spremembah in dopolnitvah zakona o železniškem prometu) tas-16 ta’ Diċembru 2010 (Uradni list RS, Nru 106/201), iktar ’il quddiem il-“liġi tas-16 ta’ Diċembru 2010”), tirtira kwalunkwe kompetenza lill-amministratur tal-infrastruttura għall-iffissar tal-iskeda ta’ servizz u li din il-kompetenza ġiet kompletament ittrasferita lill-aġenzija ferrovjarja.
Barra minn hekk, ir-Repubblika tas-Slovenja ssostni li l-amministrazzjoni tat-traffiku tal-ferroviji ma hijiex fost il-“funzjonijiet essenzjali” elenkati fl-Anness II tad-Direttiva 91/440. Dan l-Istat Membru jsostni li l-ħinijiet huma ffissati mill-aġenzija ferrovjarja, u l-amministratur tal-infrastruttura ma għandux aċċess, inkwantu amministratur tat-traffiku, ħlief għall-kontroll effettiv tar-rotta u, minħabba dan, huwa jista’ jikseb biss informazzjoni li l-impriżi ferrovjarji l-oħra jistgħu jiksbu wkoll billi jikkonsultaw l-iskeda tan-netwerk.
Il-kunsiderazzjonijiet tal-Qorti tal-Ġustizzja
Permezz tal-ewwel parti tal-ewwel ilment tagħha, il-Kummissjoni ssostni li r-Repubblika tas-Slovenja naqset milli twettaq l-obbligi tagħha skont l-Artikolu 6(3) tad-Direttiva 91/440, moqri flimkien mal-Anness II, u tal-Artikolu 14(2) tad-Direttiva 2001/14, sa fejn l-amministratur tal-infrastruttura, li jipprovdi wkoll servizzi ta’ trasport ferrovjarju, jipparteċipa fl-iffissar tal-iskeda ta’ servizz u, għaldaqstant, għall-funzjoni tal-allokazzjoni tal-binarji jew tal-kapaċitajiet tal-infrastruttura.
F’dan ir-rigward, għandu l-ewwel nett jiġi kkonstatat li l-liġi tas-16 ta’ Diċembru 2010, li minnha r-Repubblika tas-Slovenja ssostni li hija rtirat kull kompetenza lill-amministratur tal-infrastruttura għall-iffissar tal-iskeda tan-netwerk u li ttrasferiet kompletament din il-kompetenza lill-aġenzija ferrovjarja, ġiet adottata wara t-terminu li l-Kummissjoni kienet tat lil dan l-Istat Membru, fl-opinjoni motivata tagħha tad-9 ta’ Ottubru 2009, sabiex tieħu l-miżuri neċessarji ħalli tikkonforma ruħha magħha.
Issa, skont ġurisprudenza stabbilita tal-Qorti tal-Ġustizzja, l-eżistenza ta’ nuqqas ta’ twettiq ta’ obbligu għandha tiġi evalwata skont is-sitwazzjoni li kienet teżisti fl-Istat Membru fi tmiem it-terminu stabbilit fl-opinjoni motivata u l-Qorti tal-Ġustizzja ma tistax tieħu inkunsiderazzjoni bidliet li jkunu seħħew wara (ara, b’mod partikolari, is-sentenza tal-5 ta’ Mejju 2011, Il-Kummissjoni vs Il-Ġermanja,
C-206/10, Ġabra p. I-3573
, punt 25 u l-ġurisprudenza ċċitata).
Għalhekk, il-liġi tas-16 ta’ Diċembru 2010 ma tistax tittieħed inkunsiderazzjoni fil-kuntest tal-eżami mill-Qorti tal-Ġustizzja tal-fondatezza ta’ dan ir-rikors għal nuqqas ta’ twettiq ta’ obbligu.
Sussegwentement, għandu jitfakkar li d-Direttiva 91/440 nediet il-liberalizzazzjoni tat-trasport ferrovjarju intiża li tiżgura aċċess ekwu u mhux diskriminatorju tal-impriżi ferrovjarji għall-infrastruttura. Sabiex jiggarantixxi tali aċċess, l-ewwel subparagrafu tal-Artikolu 6(3) tad-Direttiva 91/440 stabbilixxa l-prinċipju tal-indipendenza tal-korp responsabbli mill-funzjonijiet essenzjali, li huma elenkati fl-Anness II tagħha (sentenza tat-28 ta’ Frar 2013, Il-Kummissjoni vs L-Ungerija, C-473/10, punt 44).
Skont l-Anness II, jitqiesu b’mod partikolari li huma funzjoni essenzjali, fis-sens tal-Artikolu 6(3), l-adozzjoni ta’ deċiżjonijiet li jikkonċernaw l-allokazzjoni tal-binarji, inklużi d-definizzjoni u l-evalwazzjoni tad-disponibbiltà. Konsegwentement, impriża ferrovjarja ma tistax titqabbad tiddefinixxi jew tevalwa d-disponibbiltà għall-finijiet tal-adozzjoni ta’ deċiżjonijiet li jikkonċernaw l-allokazzjoni tal-binarji.
F’dan il-każ, l-Artikolu 9 tar-regolament tal-10 ta’ April 2008 jattribwixxi kompetenza lill-amministratur tal-infrastruttura, jiġifieri l-Linji tal-ferrovija Sloveni, sabiex jiġi stabbilit l-abbozz ta’ skeda ta’ servizz ġdida u ħinijiet ġodda tal-ferroviji. Jirriżulta wkoll minn din id-dispożizzjoni li, waqt l-istabbiliment ta’ dan l-abbozz, l-amministratur tal-infrastruttura huwa meħtieġ li jagħmel konsultazzjonijiet mal-partijiet ikkonċernati u dawk kollha li jixtiequ jifformulaw kummenti rigward l-effett li l-iskeda ta’ servizz jista’ jkollha fuq il-kapaċità tagħhom li jipprovdu servizzi ferrovjarji matul il-perijodu ta’ validità tal-iskeda ta’ servizz.
Ċertament, il-Linji tal-ferrovija Sloveni jaġixxu taħt il-kontroll tal-aġenzija ferrovjarja li hija biss għandha kompetenza sabiex tadotta l-iskeda ta’ servizz u l-allokazzjoni tal-binarji individwali. Madankollu, fid-dawl tal-kliem tal-Anness II tad-Direttiva 91/440, li jinkludi b’mod speċifiku “id-definizzjoni kif ukoll l-evalwazzjoni tad-disponibbiltà” fost il-funzjonijiet essenzjali, impriża ferrovjarja ma tistax tiġi fdata x-xogħlijiet preparatorji kollha għall-adozzjoni ta’ deċiżjonijiet li jikkonċernaw funzjonijiet essenzjali.
Fl-aħħar nett, mill-Artikolu 14(2) tad-Direttiva 2001/14 jirriżulta li, jekk l-amministratur tal-infrastruttura ma jkunx indipendenti mill-impriżi ferrovjarji, bħal fil-każ tas-Slovenja, il-funzjoni ta’ allokazzjoni tal-kapaċità tal-infrastruttura għandha tiġi fdata lil organu ta’ tqassim indipendenti mill-impriżi ferrovjarji fuq il-livell legali, organizzattiv u deċiżjonali.
Issa, hekk kif issostni ġustament il-Kummissjoni, il-linji tal-ferrovija Sloveni jkomplu jipparteċipaw fl-iffissar tal-iskeda ta’ servizz u, għaldaqstant, fil-funzjoni tal-allokazzjoni tal-binarji jew tal-kapaċità tal-infrastruttura.
Minn dawn il-kunsiderazzjonijiet li jippreċedu jirriżulta li l-ewwel parti tal-ewwel ilment tal-Kummissjoni għandha tiġi evalwata bħala fondata.
Permezz tat-tieni parti tal-ewwel ilment tagħha, il-Kummissjoni takkuża lir-Repubblika tas-Slovenja li naqset milli twettaq l-obbligi tagħha skont l-Artikolu 6(3) tad-Direttiva 91/440, moqri flimkien mal-Anness II tagħha, u l-Artikolu 14(2) tad-Direttiva 2001/14, sa fejn l-amministratur tal-infrastruttura huwa inkarigat mir-regolazzjoni tat-traffiku tal-ferroviji taħt l-Artikolu 11(4) tal-liġi dwar it-trasport ferrovjarju.
Fir-replika tagħha, il-Kummissjoni minbarra dan issostni li, fil-każ ta’ tfixkil tat-traffiku, l-amministratur tal-infrastruttura huwa inkarigat milli jwettaq allokazzjoni tal-binarji ġdida. Hija tirreferi f’dan ir-rigward għall-programm tan-netwerk tar-Repubblika tas-Slovenja tal-2011, li fil-kliem tiegħu, “[fil-]każ ta’ bżonn jew meta l-infrastrutturi ma humiex użati provviżorjament, l-amministratur tal-binjarji allokati jista’ provviżorjament jirrifjuta l-applikazzjoni tagħhom daqskemm ikun neċessarju sabiex is-sistema tiġi stabbilita mill-ġdid”. Dan l-istess programm jipprevedi minbarra dan li, “[fil-]każ ta’ ċirkustanzi eċċezzjonali li jwasslu li l-binarji allokati ma jintużawx, l-amministratur għandu d-dritt, waqt il-konsultazzjoni minn qabel mat-trasportatur, li jadatta l-binarji b’mod li jiggarantixxi bl-aħjar mod il-komunikazzjonijiet stabbiliti fl-oriġini”.
F’dan ir-rigward, għandu l-ewwel nett jitfakkar li l-amministrazzjoni tat-traffiku ma tistax titqies li hija funzjoni essenzjali li għandha tiġi fdata lil organu indipendenti (sentenza Il-Kummissjoni vs L-Ungerija, iċċitata iktar ’il fuq, punt 55). Issa, hekk kif jirriżulta mit-tieni subparagrafu tal-Artikolu 6(3) tad-Direttiva 91/440, ir-responsabbiltà tal-amministrazzjoni tal-infrastrutturi, bl-eċċezzjoni tal-funzjonijiet essenzjali, tista’ tiġi fdata lil impriżi ferrovjarji. L-amministrazzjoni tat-traffiku tista’ għalhekk tingħata lil amministratur tal-infrastruttura li jkun ukoll impriża ferrovjarja, bħal ma kien il-każ fis-Slovenja.
Fit-tieni lok, fir-rigward tal-argument tal-Kummissjoni li, fl-Islovenja, l-amministratur tal-infrastruttura huwa inkarigat mill-allokazzjoni ġdida tal-binarji fil-każ ta’ tfixkil tat-traffiku, hemm lok li jitfakkar li parti ma tistax, fil-mori tal-kawża, tibdel is-suġġett tal-kawża nnifsu u li l-fondatezza tar-rikors għandha tiġi eżaminata biss fir-rigward tat-talbiet li jinsabu fir-rikors promotur (sentenza tal-11 ta’ Novembru 2010, Il-Kummissjoni vs Il-Portugall,
C-543/08, Ġabra p. I-11241
, punt 20 u l-ġurisprudenza ċċitata).
Għandu jitfakkar ukoll li, skont l-ewwel paragrafu tal-Artikolu 21 tal-Istatut tal-Qorti tal-Ġustizzja tal-Unjoni Ewropea u l-Artikolu 120(c) tar-Regoli tal-Proċedura ta’ din il-Qorti, il-Kummissjoni hija obbligata tindika, f’kull rikors ippreżentat skont l-Artikolu 258 TFUE, l-ilmenti preċiżi li dwarhom il-Qorti tal-Ġustizzja tintalab tiddeċiedi (ara s-sentenza tat-30 ta’ Settembru 2010, Il-Kummissjoni vs Il-Belġju,
C-132/09, Ġabra p. I-8695
, punt 36 u l-ġurisprudenza ċċitata).
Dawn it-talbiet għandhom ikunu fformulati b’mod inekwivoku sabiex jiġi evitat li l-Qorti tal-Ġustizzja tiddeċiedi
ultra petita
jew tonqos milli tiddeċiedi dwar ilment (sentenza Il-Kummissjoni vs Il-Belġju, iċċitata iktar ’il fuq, punt 37 u l-ġurisprudenza ċċitata).
F’dan il-każ, għandu jiġi rrilevat li, fir-rikors promotur tagħha, il-Kummissjoni ssostni li l-amministrazzjoni tat-traffiku tal-ferroviji kellha tiġi fdata lil organu li ma huwiex huwa stess fornitur ta’ servizzi ta’ trasport ferrovjarju, mingħajr madankollu ma tirreferi, hekk kif hija għamlet fir-replika tagħha, għall-allokazzjoni ġdida tal-binarji fil-każ ta’ tfixkil tat-traffiku.
Konsegwentement, hemm lok li jitqies li l-Kummissjoni wessgħet is-suġġett ta’ dan ir-rikors, sa fejn hija tirreferi għall-allokazzjoni ġdida tal-binarji fil-każ ta’ tfixkil tat-traffiku.
Peress li hija fondata fuq dan ir-raġunament, it-tieni parti tal-ewwel ilment invokat mill-Kummissjoni għandha għalhekk tiġi skartata bħala inammissibbli.
Fid-dawl tal-kunsiderazzjonijiet preċedenti, hemm lok, minn naħa, li titqies fondata l-ewwel parti tal-ewwel ilment tal-Kummissjoni u, min-naħa l-oħra, li t-tieni parti ta’ dan l-ilment tiġi ddikjarata parzjalment infondata u parzjalment inammissibbli.
Fuq it-tieni u t-tielet ilmenti, ibbażati, rispettivament, fuq l-assenza ta’ miżuri li jinkoraġġixxu lill-amministratur li jnaqqas l-ispejjeż ta’ provvista tal-infrastruttura u l-ammont tat-tariffi ta’ aċċess, kif ukoll tal-assenza ta’ sistema ta’ titjib tas-servizzi.
L-argumenti tal-partijiet
Il-Kummissjoni ssostni, minn naħa, li, billi ma pprevedietx mekkaniżmu intiż sabiex jinkoraġġixxi lill-amministratur li jnaqqas l-ispejjeż ta’ provvista tal-infrastruttura u l-ammont ta’ tariffi ta’ aċċess għal din l-infrastruttura, ir-Repubblika tas-Slovenja naqset milli twettaq l-obbligi tagħha taħt l-Artikolu 6(2) sa (5) tad-Direttiva 2001/14.
Minn naħa, hija ssostni li, billi ma adottax sistema ta’ titjib tas-servizzi intiżi li jħeġġu lill-impriżi ferrovjarji u lill-amministratur tal-infrastruttura jnaqqsu t-telf u jtejbu l-operat tal-infrastruttura, dan l-Istat Membru naqas milli jwettaq l-obbligi tiegħu taħt l-Artikolu 11 tad-Direttiva 2001/14.
Ir-Repubblika tas-Slovenja ssostni, f’dak li jikkonċerna l-ilment relatat mal-Artikolu 6(2) sa (5) tad-Direttiva 2001/14, li l-Artikolu 10 tal-liġi tas-16 ta’ Diċembru 2010, jipprevedi li l-amministratur tal-infrastruttura huwa mħeġġeġ minn miżuri ta’ inċentivi, fl-osservanza tar-rekwiżiti fil-qasam ta’ sigurtà, ta’ żamma u ta’ titjib tal-kwalità tas-servizzi tal-infrastruttura, li jnaqqas l-ispejjeż ta’ garanzija tal-infrastruttura kif ukoll il-livell tat-tariffa.
Dan l-Istat Membru jżid li r-ristrutturazzjoni tal-Linji tal-ferrovija Sloveni, li ttrasformat din il-kumpannija fi tliet sussidjarji li għandhom bħala għan, rispettivament, it-trasport ta’ passiġġieri, it-trasport ta’ merkanzija u l-eżekuzzjoni tal-funzjonijiet ta’ amministratur tal-infrastruttura, tippermetti lill-amministratur tal-infrastruttura ferrovjarja li jkollu awtonomija kummerċjali sinjifikattivament iktar importanti, b’mod li l-kundizzjonijiet meħtieġa biex tiġi żgurata l-effettività tas-sistema ta’ inċentivi jiġu ssodisfatti.
Fir-rigward tal-ilment ibbażat fuq traspożizzjoni nieqsa tal-Artikolu 11 tad-Direttiva 2001/14, ir-Repubblika tas-Slovenja ssostni li l-liġi tas-16 ta’ Diċembru 2010 daħlet fl-Artikolu 15d tal-liġi dwar it-trasport ferrovjarju żewġ paragrafi ġodda li jipprovdu bażi legali għall-adozzjoni ta’ dispożizzjoni leġiżlattiva li tippermetti li tiġi ffissata s-sistema ulterjuri ta’ titjib tas-servizzi.
Il-kunsiderazzjonijiet tal-Qorti tal-Ġustizzja
Hemm lok li jitfakkar li, skont ġurisprudenza stabbilita tal-Qorti tal-Ġustizzja, kif imfakkra fil-punt 32 ta’ din is-sentenza, l-eżistenza ta’ nuqqas ta’ twettiq ta’ obbligu għandha tiġi evalwata skont is-sitwazzjoni tal-Istat Membru hekk kif kienet teżisti fi tmiem it-terminu ffissat fl-opinjoni motivate, u t-tibdil li seħħ wara ma jistax jittieħed inkunsiderazzjoni mill-Qorti tal-Ġustizzja.
Issa, f’dan il-każ, għandu jiġi kkonstatat li l-argumenti invokati mir-Repubblika tas-Slovenja huma fondati biss fuq emendi magħmula għal-leġiżlazzjoni nazzjonali wara t-terminu ffissat fl-opinjoni motivata indirizzata fid-9 ta’ Ottubru 2009 mill-Kummissjoni f’dan l-Istat Membru.
F’dawn iċ-ċirkustanzi, hemm lok li jitqies li t-tieni u t-tielet ilmenti invokati mill-Kummissjoni insostenn tar-rikors tagħha huma infondati.
Fuq ir-raba’ lment, ibbażat fuq il-kalkolu tat-tariffa ta’ aċċess minimu għall-infrastruttura ferrovjarja
L-argumenti tal-partijiet
Il-Kummissjoni ssostni li, billi ma pprevedietx metodu ta’ kalkolu tat-tariffi imposti għal prestazzjonijiet minimi kollha u għall-aċċess permezz tan-netwerk għall-infrastrutturi ta’ servizzi li huwa bbażat fuq l-ispiża direttament imputabbli għall-operat tas-servizz ferrovjarju, ir-Repubblika tas-Slovenja naqset milli twettaq l-obbligi tagħha taħt l-Artikolu 7(3) tad-Direttiva 2001/14.
Minbarra dan il-Kummissjoni takkuża lir-Repubblika tas-Slovenja li ma adottatx regoli li abbażi tagħhom huwa possibbli li jiġi vverifikat li kull parti mis-suq tkun effettivament lesta li tilqa’ żidiet għall-finijiet tal-irkupru totali tal-ispejjeż sostnuti mill-amministratur, bi ksur tal-obbligi li jirriżultaw taħt l-Artikolu 8(1) ta’ din id-direttiva.
Ir-Repubblika tas-Slovenja ssostni li l-liġi tas-16 ta’ Diċembru 2010 daħlet fl-Artikolu 15d(3) tal-liġi dwar it-trasport ferrovjarju dispożizzjoni li tipprovdi li l-ammont tat-tariffa imposta għas-servizzi minimi kollha u għall-aċċess permezz tan-netwerk għall-infrastrutturi ta’ servizzi huwa ugwali għall-ispejjeż direttament imputabbli għall-operat tas-servizz ferrovjarju.
Dan l-Istat iżid li, skont ir-regolament dwar l-allokazzjoni tal-linji ferrovjarji u għat-tariffi ta’ użu tal-infrastruttura ferrovjarja pubblika (uredba o dodeljevanju vlakovnih poti in uporabnini na javni železniški infrastrukturi) tal-24 ta’ Diċembru 2009 (Uradni list RS, Nru 113/09), l-ammont tat-tariffi huwa stabbilit abbażi tal-ispejjeż ta’ operat tat-tip ta’ ferrovija partikolari, li huma b’mod partikolari kkonfermati bl-ispejjeż ta’ manutenzjoni tal-linji kif ukoll dawk relatati mat-traffiku tal-ferroviji u mal-amministrazzjoni tat-traffiku.
Fl-aħħar nett, ir-Repubblika tas-Slovenja ssostni li dan ir-regolament jinsab fi proċess ta’ emenda u li huwa previst li fih tiddaħħal dispożizzjoni relatata mal-mod kif għandu jiġi vverifikat li parti mis-suq tkun lesta li tilqa’ żidiet għall-finijiet tal-irkupru totali tal-ispejjeż sostnuti mill-amministratur tal-infrastruttura.
Il-kunsiderazzjonijiet tal-Qorti tal-Ġustizzja
Skont il-ġurisprudenza stabbilita tal-Qorti tal-Ġustizzja, hekk kif imfakkra fil-punt 32 ta’ din is-sentenza, l-eżistenza ta’ nuqqas ta’ twettiq ta’ obbligu għandha tiġi evalwata skont is-sitwazzjoni tal-Istat Membru hekk kif kienet ippreżentata fi tmiem it-terminu ffissat fl-opinjoni motivata u t-tibdil li seħħ sussegwentement ma jistax jittieħed inkunsiderazzjoni mill-Qorti tal-Ġustizzja.
F’dan il-każ, ir-Repubblika tas-Slovenja tinvoka insostenn tal-argument tagħha emendi leġiżlattivi u regolamentari li seħħew wara l-iskadenza tat-terminu ffissat fl-opinjoni motivata indirizzata fid-9 ta’ Ottubru 2009 mill-Kummissjoni lil dan l-Istat Membru u, bħala konsegwenza, tali argument ma jistax jiġi milqugħ.
Barra minn hekk, għandu jitfakkar li, skont ma jipprevedi l-Artikolu 7(3) tad-Direttiva 2001/14, it-tariffi imposti għas-servizzi minimi kollha u l-aċċess min-netwerk għall-infrastrutturi ta’ servizzi għandhom ikunu ugwali għall-ispiża direttament imputabbli għall-operat tas-servizz ferrovjarju, bla ħsara għad-dispożizzjonijiet tal-paragrafi (4) u (5) tal-istess artikolu jew tal-Artikolu 8 ta’ din id-direttiva.
F’dan ir-rigward, l-Artikolu 21(2) tar-Regolament tal-10 ta’ April 2008, sa fejn jipprevedi li l-ammont tat-tariffi huwa kkalkolat abbażi tal-ispejjeż imposti fuq l-operat tas-servizz ferrovjarju, għandu jiġi kkunsidrat bħala li jissodisfa r-rekwiżiti tal-Artikolu 7(3) tad-Direttiva 2001/14.
Madankollu, ma huwiex ikkontestat li l-Artikolu 15 tal-liġi dwar it-trasport ferrovjarju kien jipprevedi, qabel id-dħul fis-seħħ tal-liġi tas-16 ta’ Diċembru 2010, li l-kalkolu tat-tariffa ta’ aċċess għall-infrastruttura għandu jieħu inkunsiderazzjoni t-“tariffa tal-infrastruttura ta’ trasport f’sistemi sussidjarji oħra, b’mod partikolari fit-trasport bit-triq”. Issa, tali kriterju ma għandu manifestament ebda relazzjoni diretta mal-operat tas-servizz ferrovjarju.
Għaldaqstant, hemm lok li tiġi kkunsidrata bħala fondata l-ewwel parti tar-raba’ lment tal-Kummissjoni, ibbażata fuq ksur tal-Artikolu 7(3) tad-Direttiva 2001/14.
Fir-rigward, fl-aħħar nett, tat-tieni parti tar-raba’ lment, ibbażata fuq ksur tal-Artikolu 8(1) tad-Direttiva 2001/14, għandu jitfakkar li din id-dispożizzjoni tipprevedi li, meta s-suq ikun jiflaħ, żidiet jistgħu jiġu imposti mill-Istati Membri sabiex isir irkupru sħiħ tal-ispejjeż sostnuti mill-amministratur tal-infrastruttura. Min-naħa l-oħra l-Istati Membri ma għandhomx l-obbligu, skont din id-dispożizzjoni, li jipprevedu fil-leġiżlazzjoni nazzjonali tagħhom il-modalitajiet li permezz tagħhom l-amministratur għandu jiddetermina l-kapaċità ta’ partijiet mis-suq li jifilħu eventwali żidiet fl-ispejjeż u ċ-ċirkustanzi li fihom huma għandhom jagħmlu dan (sentenza tat-28 ta’ Frar 2013, Il-Kummissjoni vs Il-Ġermanja, C-556/10, punt 89).
F’dan il-każ, huwa paċifiku li, fl-iskadenza tat-terminu li l-Kummissjoni kienet tat lir-Repubblika tas-Slovenja fl-opinjoni motivata tagħha tad-9 ta’ Ottubru 2009, ebda dispożizzjoni tad-dritt Sloven ma kienet tipprevedi li, għall-finijiet tal-irkupru totali tal-ispejjeż sostnuti mill-amministratur tal-infrastruttura, kien neċessarju li jiġi vverifikat li kull parti mis-suq hija lesta li tilqa’ żidiet.
Konsegwentement, it-tieni parti tar-raba’ lment tal-Kummissjoni, ibbażata fuq ksur tal-Artikolu 8(1) tad-Direttiva 2001/14 għandha wkoll titqies li hija fondata.
Fid-dawl ta’ dawn il-kunsiderazzjonijiet preċedenti, hemm lok, minn naħa, li jiġi kkonstatat li, billi ma ħaditx il-miżuri neċessarji sabiex tikkonforma ruħha:
—
mal-Artikolu 6(3) u mal-Anness II tad-Direttiva 91/440, kif ukoll mal-Artikolu 14(2) tad-Direttiva 2011/14, u
—
mal-Artikoli 6(2) sa (5), 7(3), 8(1) kif ukoll 11 tad-Direttiva 2001/14,
ir-Repubblika tas-Slovenja naqset milli twettaq l-obbligi tagħha taħt dawn id-dispożizzjonijiet u, min-naħa l-oħra, li l-kumplament tar-rikors tal-Kummissjoni huwa miċħud.
Fuq l-ispejjeż
Skont l-Artikolu 138(3) tar-Regoli tal-Proċedura, jekk il-partijiet jitilfu rispettivament fuq waħda jew iktar mit-talbiet tagħhom, kull parti għandha tbati l-ispejjeż rispettivi tagħha. Peress illi l-Kummissjoni u r-Repubblika tas-Slovenja tilfu rispettivament waħda jew iktar mit-talbiet tagħhom, hemm lok li jiġi deċiż li dawn għandhom ibatu l-ispejjeż rispettivi tagħhom.
Skont l-Artikolu 140(1) tal-istess regoli, li jipprevedi li l-Istati Membri li jintervjenu fil-kawża għandhom ibatu l-ispejjeż tagħhom, hemm lok li r-Repubblika Ċeka u r-Renju ta’ Spanja jbatu l-ispejjeż rispettivi tagħhom.

Għal dawn il-motivi, Il-Qorti tal-Ġustizzja (L-Ewwel Awla) taqta’ u tiddeċiedi:

1)
Billi ma ħaditx il-miżuri neċessarji sabiex tikkonforma ruħha:
—
mal-Artikolu 6(3) u l-Anness II tad-Direttiva tal-Kunsill 91/440/KE, tad-29 ta’ Lulju 1991, dwar l-iżvilupp tal-linji tal-ferrovija tal-Komunità, kif emendata bid-Direttiva 2004/51/KE tal-Parlament Ewropew u tal-Kunsill, tad-29 ta’ April 2004, kif ukoll mal-Artikolu 14(2) tad-Direttiva 2001/14/KE tal-Parlament Ewropew u tal-Kunsill, tas-26 ta’ Frar 2001, dwar l-allokazzjoni ta’ kapaċità ta’ infrastruttura tal-ferroviji, kif emendata bid-Direttiva 2004/49/KE tal-Parlament Ewropew u tal-Kunsill, tad-29 ta’ April 2004, u
—
mal-Artikoli 6(2) sa (5), 7(3), 8(1) kif ukoll 11 tad-Direttiva 2001/14, kif emendata bid-Direttiva 2004/49,
ir-Repubblika tas-Slovenja naqset milli twettaq l-obbligi tagħha taħt dawn id-dispożizzjonijiet.

2)
Il-kumplament tar-rikors huwa miċħud.

3)
Il-Kummissjoni Ewropea, ir-Repubblika tas-Slovenja, ir-Repubblika Ċeka u r-Renju ta’ Spanja għandhom ibatu l-ispejjeż rispettivi tagħhom.

Firem
(
*1
)	Lingwa tal-kawża: Is-Sloven.